Folketing
2010-10-06

Jamen så er jeg i hvert fald beroliget, for så vidt at jeg har ministerens ord for, at det ikke er noget, hun ville gå til torvs med. Men jeg er nu stadig lidt urolig, fordi vi jo har hørt integrationsordføreren fra ministerens eget parti gå ud og forsvare den regel rigtig meget. Hvordan stiller ministeren sig i forhold til det? Kan ministeren oplyse, om det så er partiet Venstres politik at sige, at ejere er mere berettigede til at kunne have et liv med deres familiemedlemmer end lejere? Så vil jeg bare spørge ministeren, om hun er enig med mig i, at årsagssammenhængen, eller hvad nu skal kalde det, selvfølgelig ikke går den vej rundt, at ens evne til at komme i beskæftigelse og ens uddannelsesniveau og sådan noget udspringer af ens boligform, men at det snarere går den anden vej rundt, og at den store udfordring, vi står med, lige præcis er at sørge for, at de mennesker, der bor i lejebolig og drømmer om at få råd til at bo i ejerbolig, også får den beskæftigelse og det lønniveau og det uddannelsesniveau, der gør, at de faktisk frit kan vælge. Er det sådan, tingene hænger sammen? Er ministeren enig med mig i det, og vil hun kommentere det forsvar af den her ordning, som Venstres ordfører var ude med, men som jeg altså kan forstå ministeren selv tager afstand fra?